L’IVAJ visita Carcaixent per a conéixer els programes en matèria de joventut
03 de Mayo de 2016

Carcaixent

El secretari general de l'Institut Valencià de la Joventut (IVAJ), Jesús Martí, es va  reunir ahir a Carcaixent amb el regidor de Joventut, Natxo Escandell, la tècnica de Joventut de l'Ajuntament de Carcaixent , Amparo Puig, i el president del Consell Local de Joventut, Vicent Pons, per a conéixer els programes i instal·lacions juvenils.

En la trobada, Jesús Martí ha atés les realitats específiques de Carcaixent, "ja que estem ací per a conéixer i compartir propostes des d'un plantejament inclusiu i integrador", ha assegurat. Segons ha indicat el secretari general de l'IVAJ, a través de la Xarxa Jove, "s'obri un procés de comunicació i participació per a atendre la ciutadania jove en l'àmbit local", ha destacat. Així, després de conéixer la realitat de la joventut a Carcaixent, es van abordar quines serien les principals mancances i es van establir possibles vies de col·laboració per a poder atendre-les.

Per la seua part, Natxo Escandell ha recordat que l’objectiu de la seua àrea és activar els joves i fer-los partícips de la realitat de Carcaixent, “volem implicar els joves, que participen del que volen a la seua ciutat i que siguen protagonistes i transversals a totes les àrees". El regidor de Joventut també va fer una crida a l’associacionisme, “estem treballant per visibilitzar-nos i les associacions i els col·lectius són el medi idoni per a fer-ho. Els joves no volem ser consumidors, també volem ser els protagonistes”, ha afegit.

Jesús Martí també va conéixer el Consell de Joventut de Carcaixent així com les iniciatives del Pla d'Oci Alternatiu, la Ribera en Xarxa, el Programa Formatiu per a Joves, l'Escola d'Estiu, la proposta d’Estiu Jove 2016  i el plantejament d'"educar per a la participació". També, se li van presentar altres iniciatives que es recolzen des de l’àrea de Joventut, com són el Ral·li Humorístic o les diferents propostes que s’estan organitzant des de l’àrea de Joventut per a la Fira Modernista que se celebrarà el mes de juny.